Document ID: 32009L0005

ΟΔΗΓΊΑ 2009/5/ΕΚ ΤΗΣ ΕΠΙΤΡΟΠΉΣ
της 30ής Ιανουαρίου 2009
για τροποποίηση του παραρτήματος III της οδηγίας 2006/22/ΕΚ του Ευρωπαϊκού Κοινοβουλίου και του Συμβουλίου, για καθορισμό ελάχιστων προϋποθέσεων για την εφαρμογή των κανονισμών του Συμβουλίου (ΕΟΚ) αριθ. 3820/85 και (ΕΟΚ) αριθ. 3821/85 σχετικά με την κοινωνική νομοθεσία όσον αφορά δραστηριότητες οδικών μεταφορών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/22/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85 του Συμβουλίου σχετικά με την κοινωνική νομοθεσία όσον αφορά δραστηριότητες οδικών μεταφορών και για την κατάργηση της οδηγίας 88/599/ΕΟΚ (1), και ιδίως το άρθρο 9 παράγραφος 3,
Εκτιμώντας τα ακόλουθα:
(1)
Το παράρτημα ΙΙΙ της οδηγίας 2006/22/ΕΚ περιέχει αρχικό κατάλογο παραβάσεων του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου, καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (2) και του κανονισμού (ΕΟΚ) αριθ. 3821/85 του Συμβουλίου, της 20ής Δεκεμβρίου 1985, σχετικά με τη συσκευή ελέγχου στον τομέα των οδικών μεταφορών (3).
(2)
Το άρθρο 9 παράγραφος 3 της οδηγίας 2006/22/ΕΚ προβλέπει τη δυνατότητα προσαρμογής του παραρτήματος αυτού, στο πλαίσιο θέσπισης κατευθυντήριων γραμμών σχετικά με κοινή κλίμακα παραβάσεων, οι οποίες θα κατατάσσονται σε κατηγορίες. Οι σοβαρότερες παραβάσεις θα περιλαμβάνουν εκείνες λόγω των οποίων προκαλείται σοβαρός κίνδυνος θανάτου ή βαριάς σωματικής βλάβης.
(3)
Για λόγους ασφαλείας δικαίου για τις επιχειρήσεις και ενίσχυσης του ανταγωνισμού μεταξύ επιχειρήσεων, σημαντικό μέτρο αποτελεί η παροχή περαιτέρω κατευθύνσεων σχετικά με την κατηγοριοποίηση των παραβάσεων.
(4)
Επίσης, η εναρμονισμένη κατηγοριοποίηση παραβάσεων είναι επιθυμητή για τη δημιουργία κοινής βάσης όσον αφορά τα συστήματα καθορισμού κλίμακας επικινδυνότητας, τα οποία τα κράτη μέλη οφείλουν να εισαγάγουν σύμφωνα με τις οδηγίες του άρθρου 9 παράγραφος 1 της οδηγίας 2006/22/ΕΚ. Με βάση αυτές τις εναρμονισμένες κατηγορίες θα μπορούσε να διευκολυνθεί η συνεκτίμηση παραβάσεων που διαπράττονται από οδηγό ή επιχείρηση σε άλλα κράτη μέλη, εκτός από το κράτος εγκατάστασης.
(5)
Κατά γενικό κανόνα, για την κατηγοριοποίηση παραβάσεων θα πρέπει να λαμβάνονται υπόψη η σοβαρότητά τους και οι ενδεχόμενες συνέπειές τους για την οδική ασφάλεια, καθώς και η δυνατότητα ελέγχου της συμμόρφωσης του οδηγού και της επιχείρησης προς τη νομοθεσία.
(6)
Τα μέτρα τα προβλεπόμενα στην παρούσα οδηγία είναι σύμφωνα με τη γνώμη της επιτροπής του άρθρου 18 παράγραφος 1 του κανονισμού (ΕΟΚ) αριθ. 3821/85,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα III της οδηγίας 2006/22/ΕΚ αντικαθίσταται από το περιεχόμενο του παραρτήματος της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία μέχρι την 31η Δεκεμβρίου 2009 το αργότερο. Διαβιβάζουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ των διατάξεων αυτών και των διατάξεων της παρούσας οδηγίας.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από τέτοια αναφορά κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
2. Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 30 Ιανουαρίου 2009.

Labels: 8
1
11